# การประท้วงในประเทศซูดาน พ.ศ. 2561–2562

| การประท้วงในประเทศซูดาน พ.ศ. 2561–2562 |
| --- |
| ส่วนหนึ่งของ การประท้วงในโลกอาหรับ พ.ศ. 2561–2562 |
| กลุ่มผู้ชุมนุมฉลองในวันที่ 17 สิงหาคม ค.ศ. 2019 |
| วันที่ | 19 ธันวาคม 2561 (2018-12-19) – 5 กรกฎาคม 2562 (6 เดือน 2 สัปดาห์ 2 วัน) การประท้วงประปรายยังคงดำเนินต่อไป |
| สถานที่ |  |
| สาเหตุ | * การจัดการทางเศรษฐกิจที่ไม่ดีและปัญหาทางเศรษฐกิจอื่น ๆ รวมถึงต้นทุนสินค้าพื้นฐานที่สูงขึ้น, มาตรการมัธยัสถ์ รวมถึงการยกเลิกการอุดหนุนราคาข้าวสาลีและเชื้อเพลิง, การลดค่าเงินตรา, อัตราเงินเฟ้อสูง และข้อจำกัดในการถอนเงินจากธนาคาร
* ความโกรธแค้นอัตตาธิปไตย, ระบบรวบอำนาจเบ็ดเสร็จ, การกดขี่ทางการเมือง, การฉ้อราษฎร์บังหลวง และการละเมิดสิทธิมนุษยชน รวมถึงการปราบปราบผู้ประท้วงอย่างรุนแรงของรัฐบาล
 |
| เป้าหมาย | * การลาออกของอุมัร อัลบะชีร
* ยกเลิกแผนการมัธยัสถ์
* ประชาธิปไตย
* การเลือกตั้งเสรี
* การปฏิรูปเศรษฐกิจ
* สิทธิมนุษยชน
 |
| วิธีการ | * การเดินขบวน
* การนัดหยุดงาน
* การจลาจล
* การยึดพื้นที่ประท้วง
* ความเคลื่อนไหวออนไลน์
* การลอบวางเพลิง
 |
| ผล | * อัลบะชีรประกาศสถานการณ์ฉุกเฉิน, ยุบรัฐบาลกลางและภูมิภาค, จัดตั้งรัฐบาลใหม่ และเลื่อนการแก้ไขรัฐธรรมนูญซึ่งจะเปิดทางให้เขาสามารถลงสมัครรับเลือกตั้งเป็นประธานาธิบดีต่อไปได้อีกสมัย
* หลังการประท้วง กองทัพก่อรัฐประหาร; อัลบะชีรถูกโค่นอำนาจและถูกคุมขัง
* อะห์มัด อะวัฎ อิบน์ เอาฟ์ หัวหน้าคณะผู้ยึดอำนาจการปกครองและประมุขแห่งรัฐโดยพฤตินัย ซึ่งเป็นอดีตรัฐมนตรีกลาโหมและพันธมิตรของอัลบะชีร ยอมลงจากตำแหน่งหลังถูกประท้วง โดยส่งต่ออำนาจให้แก่อับดุลฟัตตาห์ อัลบุรฮาน
* ผู้ประท้วงเรียกร้องให้มีการถ่ายโอนอำนาจสู่รัฐบาลพลเรือนทันที การประท้วงยังดำเนินต่อไป
* การสังหารหมู่คาร์ทูมเมื่อวันที่ 3 มิถุนายน 2562
* สหภาพแอฟริการะงับสมาชิกภาพของซูดานหลังการสังหารหมู่คาร์ทูม
 |
| คู่ขัดแย้ง |
|

|  |  |
| --- | --- |
|  ขบวนการพลเรือนกลุ่มต่าง ๆ และปัจเจกบุคคล
* พันธมิตรแห่งเสรีภาพและการเปลี่ยนแปลง *ประกอบด้วย*:
	+ สมาคมวิชาชีพซูดาน
	+ ซูดานอัปพีล (รวมพรรคอุมมะฮ์, พรรคคองเกรสซูดาน, ขบวนการปลดปล่อยประชาชนซูดานเหนือ)
	+ กองกำลังฉันทานุมัติแห่งชาติ (รวมพรรคคอมมิวนิสต์ซูดานและพรรคบะอัษซูดาน)
 |  ซูดาน
* รัฐบาลอุมัร อัลบะชีร (จนถึงเมษายน 2562)
* สภาทหารระยะเปลี่ยนผ่าน (ตั้งแต่เมษายน 2562)
 |

 |
| ผู้นำ |
|

|  |  |
| --- | --- |
| *ไม่มีแกนนำแบบรวมศูนย์* | **ธันวาคม 2561 – เมษายน 2562**
 อุมัร อัลบะชีร ประธานาธิบดี
 มุฮัมมัด ฏอฮิร อะยะลา นายกรัฐมนตรี
 มุอ์ตัซซ์ มูซา นายกรัฐมนตรี
 มุฮัมมัด ฮัมดาน ดะเกาะลู หัวหน้ากองกำลังสนับสนุนฉับไว
 อะห์มัด อะวัฎ อิบน์ เอาฟ์ รัฐมนตรีว่าการกระทรวงกลาโหม
 เศาะลาห์ มุฮัมมัด อับดุลลอฮ์ หัวหน้าสำนักงานข่าวกรองและความมั่นคงแห่งชาติ

---

**เมษายน 2562 – ปัจจุบัน**
 อะห์มัด อะวัฎ อิบน์ เอาฟ์ ประธานสภาทหารระยะเปลี่ยนผ่าน (11–12 เมษายน)
 อับดุลฟัตตาห์ อัลบุรฮาน ประธานสภาทหารระยะเปลี่ยนผ่าน (12 เมษายน–) |

 |
| ความเสียหาย |
| เสียชีวิต | มากกว่า 208 คน |
| ถูกจับกุม | มากกว่า 800 คน |

ในวันที่ 19 ธันวาคม พ.ศ. 2561 เกิดเหตุการณ์เดินขบวนประท้วงขึ้นในหลายเมืองของประเทศซูดาน ส่วนหนึ่งเนื่องจากค่าครองชีพที่สูงขึ้นและสภาพเศรษฐกิจที่เสื่อมถอยในทุกระดับของสังคม วัตถุประสงค์ของการประท้วงเปลี่ยนไปอย่างรวดเร็วจากการเรียกร้องให้มีการปฏิรูปเศรษฐกิจอย่างเร่งด่วนมาสู่การเรียกร้องให้ประธานาธิบดีอุมัร อัลบะชีร ก้าวลงจากตำแหน่ง

ปฏิกิริยาที่รุนแรงของรัฐบาลซูดานต่อชุดการประท้วงดังกล่าวก่อให้เกิดความกังวลในระดับนานาชาติ ในวันที่ 22 กุมภาพันธ์ พ.ศ. 2562 อัลบะชีรประกาศสถานการณ์ฉุกเฉินและยุบรัฐบาลทั้งในระดับชาติและระดับภูมิภาค โดยแต่งตั้งเจ้าหน้าที่ทหารระดับสูงและเจ้าหน้าที่หน่วยข่าวกรองให้ดำรงตำแหน่งผู้ว่าการรัฐต่าง ๆ แทน ในวันที่ 8 มีนาคม อัลบะชีรประกาศว่าผู้หญิงทุกคนที่ถูกคุมขังจากการประท้วงต่อต้านรัฐบาลจะได้รับการปล่อยตัว ในวันหยุดสุดสัปดาห์ของวันที่ 6–7 เมษายน เกิดการประท้วงขนาดใหญ่เป็นครั้งแรกนับตั้งแต่มีการประกาศสถานการณ์ฉุกเฉิน ในวันที่ 10 เมษายน มีผู้พบเห็นทหารกำลังปกป้องกลุ่มผู้ประท้วงจากกองกำลังรักษาความมั่นคง และในวันที่ 11 เมษายน กองทัพซูดานก่อรัฐประหารยึดอำนาจจากอัลบะชีร

หลังการปลดอัลบะชีรออกจากตำแหน่ง การประท้วงตามท้องถนนที่จัดขึ้นโดยสมาคมวิชาชีพซูดาน (Sudanese Professionals Association) และกลุ่มต่อต้านที่นิยมประชาธิปไตยยังคงดำเนินต่อไป โดยเรียกร้องให้สภาทหารระยะเปลี่ยนผ่าน (Transitional Military Council) ซึ่งกุมอำนาจอยู่นั้นหลีกทาง "โดยทันทีและไม่มีเงื่อนไข" ให้แก่รัฐบาลชั่วคราวที่นำโดยพลเรือน และเรียกร้องให้มีการปฏิรูปอื่น ๆ ในซูดาน การเจรจาเพื่อจัดตั้งรัฐบาลร่วมชั่วคราวระหว่างสภาทหารฯ กับพลเรือนฝ่ายต่อต้านเกิดขึ้นในช่วงปลายเดือนเมษายนและในเดือนพฤษภาคม แต่ยุติลงเมื่อกองกำลังสนับสนุนฉับไว (Rapid Support Forces) และกองกำลังรักษาความมั่นคงอื่น ๆ ของสภาทหารฯ ใช้ความรุนแรงในการปราบปรามผู้ประท้วงในวันที่ 3 มิถุนายน จนทำให้มีผู้เสียชีวิต 118 ราย และยังมีผู้ถูกทำร้ายและถูกข่มขืนอีกด้วย

ฝ่ายต่อต้านตอบโต้เหตุสังหารหมู่และการจับกุมหลังเหตุสังหารหมู่ด้วยการนัดหยุดงานทั่วไปเป็นเวลา 3 วัน ระหว่างวันที่ 9–11 มิถุนายน และเรียกร้องให้มีการขัดขืนอย่างสงบและการต่อต้านโดยสันติวิธีต่อไปจนกว่าสภาทหารฯ จะถ่ายโอนอำนาจแก่รัฐบาลที่เป็นพลเรือน ในวันที่ 12 มิถุนายน กลุ่มต่อต้านตกลงที่จะยุติการนัดหยุดงาน และสภาทหารฯ ตกลงที่จะปล่อยตัวนักโทษการเมือง มีการวางแผนจัดการเจรจาครั้งใหม่เพื่อจัดตั้งรัฐบาลพลเรือน

## อ้างอิง